Mati Raidma

Mati Raidma (sündinud 7. aprillil 1965 Iisakus) on Eesti poliitik. 

Ta on olnud Riigikogu mitme koosseisu liige ja Taavi Rõivase esimese valitsuse Eesti keskkonnaminister (17. novembrist 2014). 17. aprillist 2023 on Mati Raidma XV Riigikogu koosseisu liige.https://www.riigiteataja.ee/akt/319042023001

 Haridus 
Mati Raidma on lõpetanud Nõo Keskkooli 1983, Leningradi Tuletõrjetehnikakooli tuletõrjetehnikuna 1986 ning Moskva Kõrgema Tuletõrjetehnikakooli tuletõrjetehnika ja tuleohutuse insenerina 1993. 

 Töökäik 
Raidma on töötanud mitmel ametikohal Pärnu tuletõrjes 1986–1990, Pärnu Tuletõrjeameti ülemana 1990–1991 ning direktorina 1991–1992, Päästeameti peadirektori asetäitjana päästealal 1992–2000 ning Päästeameti peadirektorina 2000–2006. 

 Poliitiline tegevus 

Raidma on Eesti Reformierakonna liige alates 2006. Ta oli peaminister Andrus Ansipi nõunik 2006–2007, XI Riigikogu koosseisu liige 2007–2011 ning 2011–2014 XII Riigikogu koosseisu liige. XII Riigikogu koosseisus oli Raidma kuni novembrini 2014 ka riigikaitsekomisjoni esimees.

Pärast välisminister Urmas Paeti minekut Euroopa Parlamenti otsustas Reformierakonna juhatus nimetada senise keskkonnaministri Keit Pentus-Rosimannuse uueks välisministriks ja Mati Raidma tema asemel keskkonnaministriks. Raidma andis XII Riigikogu koosseisu ees ametivande keskkonnaministrina 17. novembril 2014.

2015. aasta Riigikogu valimistel sai ta 9. valimisringkonnas 959 häält ja valituks ei osutunud. Ta sai XIII Riigikogu koosseisu liikmeks Urmas Kruuse asendusliikmena ning lahkus Riigikogust 23. novembril 2016, kui Kruuse naasis.http://www.riigikogu.ee/index.php?id=182447 5. septembril 2018 sai ta taas Riigikogu liikmeks, seekord Igor Gräzini asendusliikmena.Mati Raidma sai Riigikogu liikmeks, Riigikogu pressiteade

Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 899 häält ning ei osutunud valituks.

Ta kandideeris 2025. aasta kohaliku omavalitsuse volikogude valimistel Põhja-Tallinna linnaosas, sai 115 häält ning ei osutunud valituks.

 Ühiskondlik tegevus 
Mati Raidma on endine Kaitseliidu Vanematekogu liige, Eesti Reservohvitseride Kogu liige, ÜRO OCHA juurde formeeritud UNDACi (United Nations Disaster Assessment and Coordination) meeskonna liige alates 2001. aastast ning ÜRO Hädaabi Keskfondi (CERF – Central Emergency Response Fond) nõukogu asendusliige 2006-2009.

Tunnustus
1997 Kotkaristi III klassi teenetemärk

Viited

Välislingid

Mati Raidma "Hallo, Kosmos!", Raadio 2, 9. detsember 2012
Lühitutvustus Riigikogu lehel
CV Reformierakonna lehel

Kategooria:XI Riigikogu liikmed
Kategooria:XII Riigikogu liikmed
Kategooria:XIII Riigikogu liikmed
Kategooria:XIV Riigikogu liikmed
Kategooria:XV Riigikogu liikmed
Kategooria:Eesti Reformierakonna poliitikud
Kategooria:Eesti tuletõrjujad
Kategooria:Kaitseliidu Vanematekogu liikmed
Kategooria:Nõo Reaalgümnaasiumi vilistlased
Kategooria:Kotkaristi III klassi teenetemärgi kavalerid
Kategooria:Sündinud 1965